รัฐบาลไทย-ข่าวทำเนียบรัฐบาล-​ครม.อนุมัติงบกลางสนับสนุนค่าตอบแทนบุคลากรทางการแพทย์และสาธารณสุขเพิ่มเติม 986.452 ล้านบาท พร้อมจัดหายารักษาโควิด19 สำหรับหน่วยบริการสุขภาพของกระทรวงสาธารณสุข 365.681 ล้านบาท
วันอังคารที่ 27 กันยายน 2565
​ครม.อนุมัติงบกลางสนับสนุนค่าตอบแทนบุคลากรทางการแพทย์และสาธารณสุขเพิ่มเติม 986.452 ล้านบาท พร้อมจัดหายารักษาโควิด19 สําหรับหน่วยบริการสุขภาพของกระทรวงสาธารณสุข 365.681 ล้านบาท
​ครม.อนุมัติงบกลางสนับสนุนค่าตอบแทนบุคลากรทางการแพทย์และสาธารณสุขเพิ่มเติม 986.452 ล้านบาท พร้อมจัดหายารักษาโควิด19 สําหรับหน่วยบริการสุขภาพของกระทรวงสาธารณสุข 365.681 ล้านบาท
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 27 ก.ย. 2565 ได้อนุมัติการสนับสนุนงบประมาณรายจ่ายประจําปีงบประมาณ พ.ศ. 2565 งบกลาง ตามที่กระทรวงสาธารณสุขเสนอ 2 รายการ ประกอบด้วย
1) งบกลาง รายการเงินสํารองจ่ายเพื่อกรณีฉุกเฉินและจําเป็น วงเงิน 986.452 ล้านบาท เพื่อเป็นค่าตอบแทนบุคลากรทางการแพทย์และสาธารณสุขกลุ่มต่างๆ ที่สนับสนุนการปฏิบัติงานด้านการแพทย์และสาธารณสุขในการเฝ้าระวัง สอบสวน ป้องกัน ควบคุมและรักษาผู้ป่วยโควิด19 ซึ่งได้ปฏิบัติหน้าที่เสร็จแล้วในช่วงเดือน ต.ค. 64-มิ.ย. 65 และได้รับการจัดสรรงบประมาณจาก พ.ร.ก.กู้เงิน เพิ่มเติม พ.ศ. 2564 ในคราวประชุม ครม. เมื่อวันที่ 13 ก.ย. 65 วงเงิน 12,123.109 ล้านบาท แต่ไม่เพียงพอ จึงได้จัดสรรงบกลาง เพิ่มเติมในครั้งนี้
สําหรับโครงการที่ได้รับการจัดสรรงบประมาณไม่เพียงพอ และได้รับการจัดสรรงบเพิ่มเติมในครั้งนี้มี 5 โครงการ ประกอบด้วย 1)โครงการแก้ไขปัญหาโรคติดต่ออุบัติใหม่:กรณีโรคติดเชื้อไวรัสโคโรนา 2019 ของสํานักงานปลัดกระทรวงสาธารณสุข 2) โครงการค่าใช้จ่ายในการบรรเทา แก้ไขปัญหาและเยียวยาผู้ที่ได้รับผลกระทบจากการระบาดของโรคโควิด19 ของกรมการแพทย์ 3)โครงการจ่ายค่าตอบแทนการเสี่ยงภัยในการปฏิบัติงานบริการรองรับผู้ป่วยโควิด19 ของกรมวิทยาศาสตร์การแพทย์ 4)โครงการจ่ายค่าตอบแทนการเสี่ยงภัยในการปฏิบัติงานบริการรองรับผู้ป่วยติดเชื้อโควิด19 ของกรมสุขภาพจิต และ5)โครงการสนับสนุนการจัดบริหารทางการแพทย์และสาธารณสุขรองรับการระบาดของโควิด19 ของกรมอนามัย
2) งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019 วงเงิน 365.681 ล้านบาท เพื่อเป็นค่าใช้จ่ายดําเนินโครงการจัดหายารักษาผู้ป่วยโรคโควิด19 สําหรับหน่วยบริการสุขภาพของกระทรวงสาธารณสุข ประจําปีงบประมาณ 2565
ทั้งนี้ แม้ว่าสถานการณ์โควิด19 ได้ดีขึ้นตามลําดับแต่กระทรวงสาธารณสุขมีความจําเป็นที่ต้องเตรียมพร้อมในการรับมือและป้องกันโรคโควิด19 ที่อาจยังมีการระบาดในระดับคลัสเตอร์ขนาดเล็ก ปานกลางหรือใหญ่ให้อยู่ภายใต้การควบคุมได้อย่างมีประสิทธิภาพ จึงจําเป็นต้องจัดหายารักษาโควิด19 ให้ครอบคลุมทั้งผู้ป่วยนอกและผู้ป่วยในในทุกระดับ
โดยในเดือนมี.ค. 65 กระทรวงสาธารณสุขได้รับการจัดสรรงบประมาณงบกลาง รายการค่าใช้จ่ายในการบรรเทา แก้ไขปัญหา และเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019 จํานวน 1,795.71 ล้านบาท ล้านบาทเพื่อดําเนินการจัดซื้อยารักษาโควิด19 และดําเนินการเบิกจ่ายเรียบร้อยแล้ว แต่ไม่เพียงพอจึงได้จัดทําโครงการจัดหายารักษาผู้ป่วยโรคโควิด 19 สําหรับหน่วยบริการสุขภาพของกระทรวงสาธารณสุข ประจําปีงบประมาณ พงศ. 2565 และขอรับสนับสนุน เงินงบประมาณ 365.681 ล้านบาทข้างต้น
สําหรับวงเงินงบประมาณ 356.681 ล้านบาทจะจัดซื้อยารักษาโควิดประกอบด้วย การจัดซื้อยาฟาวิพิราเวียร์ 25.739 ล้านเม็ด วงเงินรวม 355.031 ล้านบาท ยาโมลนูพิราเวียร์ 1.03 ล้านเม็ด วงเงิน 10.493 ล้านบาท และยาเรมเดซิเวียร์ 1,220 ขวด วงเงิน 156,648 บาท